Institutul Limbii Române

CIVIS – un nou proiect de universitate europeană, coordonat de Universitatea din Aix-Marseille, Franța
2019-04-12
Pe data de 12 aprilie 2019, lectorița de limba română de la Universitatea Aix-Marseille a participat la o ședință de lucru organizată în cadrul proiectului CIVIS, la care a fost invitată o delegație română, formată din reprezentanți ai Universității din București – Domnul M. Dumitru, Rector, Domnul S. Costreie, Prorector Relații Internaționale, Doamna F. Telehoi, Șef Cabinet, Doamna A. Constantinescu, Șef Birou Cancelarie – și Doamna I. Buje, Consul General al României la Marsilia. La ședință au fost prezenți reprezentanți ai universității-gazdă, doctoranzi în co-tutela la ambele instituții, profesori francezi care au colaborat cu Universitatea din București (misiuni temporare de predare, proiecte de cercetare etc.), membri ai comunității academice. S-au discutat diverse posibilități de colaborare în cadrul proiectului de universitate europeană CIVIS.
Ce este CIVIS?
Este vorba despre un nou consorțiu, format din 8 universități, coordonate de Aix-Marseille Université: Universitatea Națională din Atena, Universitatea Liberă din Bruxelles, Universitatea din București, Universitatea Autonomă din Madrid, Universitatea La Sapienza din Roma, Universitatea din Stockholm și Universitatea Eberhard Karls din Tübingen.
Obiectivul acestora este de a pune în practică împreună schimbări radicale în maniera de a preda, de a face cercetare și de a comunica la nivel academic, pentru a răspunde tendințelor actuale în evoluția circulației informațiilor, a societății și a pieței muncii în Europa. În atingerea acestui obiectiv accentul va fi pus pe noi pedagogii și pe crearea unor instrumente de lucru comune de tip „Open Education Ressources”.
Proiectul este în faza de evaluare la Comisia Europeană. Universitatea Aix-Marseille a decis să demareze unele activități încă de la începutul anului academic următor chiar și în lipsa finanțării europene.
Mai multe detalii: https://civis.eu/fr
Care va fi rolul Lectoratului de limba română în cadrul acestui proiect?
Lectorița de română a fost invitată la ședințele inițiale de proiect și a făcut o serie de propuneri de activități care vizează atât studenții la română, cât și pe cei de la alte departamente. Aceste propuneri se încadrează în capitolul „inovare pedagogică” din proiect și se vor concretiza în activități comune, față în față și la distanță, pentru studenții la „Limbi Moderne Aplicate” de la Aix și de la București, în colaborări cu lectoratele de limba română de la Université Libre de Bruxelles și Sapienza Università di Roma (acestea fac parte din consorțiu). Un exemplu este inițiativa Intertandem, care constă în organizarea de tandemuri lingvistice la distanță între studenții francezi care învață limba română și studenții români care studiază limba franceză.
Roxana-Magdalena Bârlea,
lector de limba română la Universitatea Aix-Marseille, Republica Franceză
Sursa: https://www.univ-amu.fr/system/files/2019-05/Lettre_AMU_72_mai_2019_Innovation_WEB.pdf

Descoperiți cultura română prin intermediul gastronomiei Universitatea din Aix-Marseille, Franța 3 aprilie 2019
2019-04-03
Pe data de 3 aprilie, Lectoratul de limba română de la Aix-en-Provence a organizat un atelier interactiv pe tema gastronomiei românești. Acesta a durat trei ore și a constat în prezentări, făcute de Roxana Bârlea, lector de limba română, și un joc-concurs, în cadrul căruia studenții au avut de parcurs mai multe etape, unele în binom, altele, individual, pentru a acumula cât mai multe puncte. Aceștia au căutat diverse indicii, disponibile în scurte materiale video proiectate pe parcursul evenimentului și în documente scrise disponibile (broșuri, meniuri de restaurant etc.) și, mai ales, au interacționat cu doi vorbitori nativi de limba română și cu 5 reprezentanți ai Asociației Amitié franco-roumaine care cunosc (destul de) bine țara noastră. Evident, participanții au avut ocazia și să deguste diverse specialități românești.
Astfel, participanții au învățat sau au pus în practică expresii și cuvinte în română, au aflat povestea unor specialități culinare, legătura dintre acestea și anumite momente din României, au asociat sărbători tradiționale românești cu feluri de mâncare servite cu aceste ocazii, și-au exersat competențele de interacțiune orală în limba română, au identificat diverse confluențe franco-române din domeniul culinar și au făcut diverse conexiuni cu gastronomia din Balcani.
Au fost acordate 3 premii și 4 mențiuni, constând în suveniruri reprezentative pentru România.
La eveniment au participat și reprezentanți ai conducerii facultății și ai Departamentului, precum și profesori și studenți de la alte filiere, două dintre obiectivele generale ale acțiunii fiind sporirea vizibilității Lectoratului și recrutarea de noi studenți la secția de română pentru anul academic următor.
Cheltuielile au fost suportate de Facultate (dosar depus de R. Bârlea în cadrul unui apel la proiecte de „inovare pedagogică”), de asociația menționată și de lectoriță. Studenții au apreciat în mod deosebit acest mod de învățare activă și și-au manifestat interesul de a participa și la alte evenimente similare pe viitor.
Roxana-Magdalena Bârlea,
lector de limba română la Universitatea Aix-Marseille, Republica Franceză

Activitate culturală: Seară de cinema românesc, 7 martie 2019 - Universitatea Aix-Marseille, Franța
2019-03-07
O nouă seară de cinema românesc a fost organizată pe 7 martie 2019 la Facultatea de Centrului de Formare și Autoformare în Limbi străine, din cadrul Facultății de Arte, Litere, Limbi Străine și Științe umane, Aix-Marseille Université, Franța.
Filmul proiectat de această dată a fost Bacalaureat, realizat de Cristian Mungiu, foarte cunoscut publicului din Franța. Menționăm că proiecția s-a făcut în scop educativ și cultural, iar intrarea a fost liberă.
Partea cea mai importantă a serii au fost discuțiile cu publicul – studenți, cadre didactice, auditori liberi și membri ai asociațiilor franco-române din regiune – plecând de la subiectul filmului. Unul dintre aspectele interesante subliniate de francezi a fost universalitatea temei acestuia, publicul estimând că povestea ar fi putut foarte bine să aibă loc în Franța sau în alte țări. S-a discutat, de asemenea, subiectul migrației în acest moment, mai ales din perspectiva mobilității studențești. O altă discuție interesantă a fost legată de importanța studiilor superioare în România și în Franța; studenții francezi au corelat anumite scene din acest film cu alte aspecte deja studiate la cursul de „Cultură și civilizație română” și au făcut observația că în România pare să existe o anumită presiune a familiei și a societății, în general, pentru ca tinerii să urmeze o facultate. Dat fiind că în public erau reprezentanți a trei generații, dezbaterea s-a îndepărtat de film, dar a ajuns într-un punct în care am asistat la puncte de vedere foarte pertinente referitoare la conotația culturală a opțiunilor pe care un proaspăt absolvent de bacalaureat le are în prezent, în România și în Franța.
Roxana Magdalena Bârlea
Lector de limba română la Universitatea Aix-Marseille, Republica Franceză

Activitate culturală: Mărțișor, 1 martie 2019 - Universitatea Aix-Marseille, Franța
2019-03-01
Pe 1 martie 2019 a avut loc la Aix-Marseille Université, Franța, o activitate culturală devenită deja o tradiție aici: Mărțișorul.
Față de edițiile precedente, evenimentul s-a bucurat de câteva noutăți. Printre organizatori, în afară de R. Bârlea, lector de română, inițiatoarea proiectului, și M. Dimitrova, lector de bulgară, au fost invitați și doi colegi de la Departamentul de Greacă Moderna: A. Kalivi și P. Diatentos. Acești noi parteneri ne-au permis o extindere a sferei discuțiilor între cele trei țări din Europa Centrală și de Sud.
O altă noutate a fost asocierea Centrului de Formare și Autoformare în Limbi străine, din cadrul Facultății de Arte, Litere, Limbi Străine și Științe umane. Avantajul acestei asocieri este că Centrul beneficiază de un public foarte larg: studenți francezi și străini la diverse discipline, cadre didactice de la diferite facultăți etc. CFAL a oferit evenimentului, așadar, o mai bună vizibilitate și un cadru convivial, sediul acestuia fiind nou și adaptat acestei forme de învățare, informală și nonformală.
Activitatea s-a desfășurat în trei timpi. Mai întâi, reprezentanții fiecărei țări au făcut câte o prezentarea a mărțișorului în cultura lor. Prezentările, însoțite de materiale video și de fotografii, s-au încheiat cu discutarea asemănărilor și deosebirilor dintre obiceiurile de 1 martie în cele trei țări. A doua etapă a fost un atelier de confecționare de mărțișoare. În sfârșit, în ultima etapă, studenții au admirat expoziția de mărțișoare și au putut discuta cu profesorii-organizatori și între ei despre această sărbătoare: semnificația ei, importanța includerii ei, în 2017, în Patrimoniul Cultural UNESCO, alte obiceiuri legate de ciclicitatea vieții etc. Studenții de la LMA Engleză-Română au primit, în plus, și sarcina de a concepe o schiță de proiect de promovare a acestei sărbători, din perspectiva managementului cultural.
Am constatat cu plăcere că participanții care asistaseră la edițiile precedente așteptau evenimentul și se pregătiseră pentru acesta. De exemplu, două dintre studente ne-au făcut surpriza de a confecționa câteva mărțișoare, după modelul prezentat anul trecut. Iar participanții care asistau pentru prima data la acest eveniment au fost foarte încântați și ne-au promis să revină și anul viitor.
Roxana Magdalena Bârlea
Lector de limba română la Universitatea Aix-Marseille, Republica Franceză

ATELIERELE ZARAFIR – 1 MARTIE LA UNIVERSITATEA „ADAM MICKIEWICZ”, POZNAŃ, POLONIA
2019-03-01
Martie 2019 a fost sărbătorit la Universitatea „Adam Mickiewicz” din Poznań, Polonia, în modul deja tradițional de a confecționa mărțișoare în cadrul atelierelor anuale Zarafir și alături de studenții, profesorii și prietenii Filologiei Române din cadrul universității poznaniene (deschide aici)

Prezentare eveniment 6 februarie 2019 Universitatea Aix-Marseille, Franța
2019-02-06
Pe data de 6 februarie 2019 Lectoratul de limba română de la Universitatea Aix-Marseille, Franța, a organizat o conferință cu tema „București, Micul Paris în perioada Belle Époque: un oraș european în plină dezvoltare”, susținută de Profesor Universitar Doctor Mariana Neț, Cercetător Principal la Institutul de Lingvistică „Iorgu Iordan – Alexandru Rosetti” din cadrul Academiei Române.
La conferință au participat studenți, masteranzi, profesori, auditori liberi, un reprezentant al Consulatului României la Marsilia și simpatizanți ai asociației Amitié franco-roumaine.
Tema prezentării a fost aleasă de invitată împreună cu lectorița de română, Roxana-Magdalena Bârlea, în funcție de programul pregătit de Lectorat în cadrul Centenarului și al Sezonului Franța-România. Alegerea temei a fost motivată, de asemenea, și de programa cursului de „Cultură română”, destinat studenților din anul I de la secțiunea LEA Engleză-Română. Astfel, din curs studenții au înțeles contextul istoric și cultural, iar conferința l-a completat cu exemple concrete, imagini de arhivă din cărți poștale și ghiduri turistice din perioada menționată și, mai ales, fragmente video, obținute de invitată de la Arhivele Naționale de Film. Toate acestea au fost comentate și interpretate într-o manieră originală de către conferențiară. Prezentarea a pus accent pe similitudinile între București și alte capitale europene (și nu numai) la vremea respectivă: modernizare, viață culturală, petrecerea timpului liber și, evident, pe influența franceză în diverse domenii ale vieții Bucureștiului, cu trimiteri și la alte orașe românești. O perspectivă extrem de interesantă de abordare a subiectului a fost modul în care orașul se auto-reprezenta, mai ales prin statuile epocii. Doamna Neț a vorbit și despre rezultatele cercetării sale timp de mai mulți ani privind descrierile Bucureștiului în ghiduri de călătorie publicate de străini în acea perioadă.
Întrebările din public au vizat numeroase aspecte, în special prezența străinilor în viața cotidiană a Bucureștiului în perioada Belle Époque, în numeroase domenii, precum arhitectura, comerțul, băncile etc.
Roxana Magdalena Bârlea
Lector de limba română la Universitatea Aix-Marseille, Republica Franceză

Universitatea Johannes Gutenberg-Mainz Seminarul de romanistică Lectoratul de limbă și cultură românească al Institutului Limbii Române din București
2019-01-24
Lectoratul de limbă și cultură românească al Institutului Limbii Române (ILR) din București care funcționează în cadrul Seminarului de romanistică de la Universitatea Johannes Gutenberg din Mainz, Republica Federală Germania, a sărbătorit Ziua Națională a Culturii românești (15 ianuarie). Pe data de 24 ianuarie 2019 a fost organizată o Seară culturală românească, care i-a avut ca invitați pe domnii Dr. Wolf Lustig și Prof. Dr. Hans-Christian Maner, fondatori, alături de ILR, ai lectoratului românesc de la Mainz. (citeste mai departe)

Sărbătorirea Zilei Naționale și a Centenarului României - Universitatea Aix-Marseille, Franța
2018-12-01
Luna decembrie 2018 a fost marcată și la Universitatea Aix-Marseille din Franța de sărbătorirea Centenarului Marii Uniri.
Astfel, Lectoratul de limba română s-a implicat în organizarea mai multor evenimente, în colaborare cu Consulatul României la Marsilia, diverse asociații franco-române din regiune, Maison de L’Europe en Provence, bisericile românești de la Marsilia și de la Granettes și Centrul de Formare și de Autoformare în limbi străine din cadrul facultății ALLSH.
Evenimentul central a fost, așa cum era de așteptat, sărbătorirea Zilei Naționale și a Centenarului României, pe data de 1 decembrie. Prin eforturile comune ale reprezentanților țării noastre în sudul Franței, s-a reușit organizarea unui eveniment unic, de amploare, pentru a marca buna colaborare a tuturor celor implicați în promovarea României în regiune. Acesta a fost găzduit de sala de ceremonii a Primăriei La Destrousse, decorată cu 20 de panouri de prezentare a țării noastre (texte și fotografii reprezentând locuri, momente, personalități importante). Au luat cuvântul reprezentanți ai organizatorilor, enumerați mai sus. Au fost citite, in limbile română și franceză, poeme dedicate Marii Uniri. Au fost intonate imnurile naționale ale României și Franței, precum și imnul Uniunii Europene, în română și în franceză. Au urmat două spectacole, o scenetă pe tema Unirii și un concert de muzică populară, cu melodii din diverse zone ale României. Sărbătoarea s-a încheiat cu un dineu românesc. Lectoratul de română a jucat un rol în organizarea și pregătirea evenimentului. De asemenea, studenții lectoratului au primit o serie de sarcini didactice. Ei au tradus o parte dintre mesajele transmise în limba română; au identificat specificul regiunilor geografice enunțate în cadrul spectacolului folcloric, precum și specificul unor feluri de mâncare tradiționale servite la dineu. O altă sarcină primită a fost să contacteze vorbitori nativi de limba română, cu scopul, pe de o parte, de a-și testa competențele de înțelegere și exprimare orală în limba română și, pe de altă parte, pentru a afla mai multe despre România (geografie, istorie, cultură etc.). Toate informațiile astfel obținute au fost ulterior sistematizate în cadrul cursului de limba română din 4 decembrie.
Sărbătorirea Zilei Naționale și a Centenarului a fost completată și de o serie de cursuri-eveniment, desfășurate la universitate în zilele de 4 și 5 decembrie. Cu această ocazie, studenții la română, care erau deja familiarizați cu detaliile legate de Centenar, au avut ocazia să explice colegilor lor de la alte filiere, invitați la aceste cursuri, mai multe detalii despre importanta sărbătoare și despre România, în general. Lectorița a ținut, de asemenea, să explice importanța unor momente – istorice, culturale etc. – derulate în ultimii 100 de ani în România. Aceste explicații au fost ilustrate cu imagini și secvențe video.
Astfel s-a încheiat, la Universitatea Aix-Marseille, anul 2018, dedicat României. Însă activitățile centrate pe țara noastră și pe relațiile franco-române vor continua în 2019, mai ales sub semnul Sezonului Franța-România, care a demarat la 1 decembrie și se va desfășura în ambele țări pe tot parcursul anului.
Roxana Magdalena Bârlea
Lector de limba română la Universitatea Aix-Marseille, Republica Franceză

Día de Rumanía, 22 noiembrie, Universitatea din Sevilla, Regatul Spaniei
2018-11-22
Dedicată Zilei Naționale a României și Centenarului Marii Uniri, evenimentul organizat de Lectoratul de Limba română din Universitatea din Sevilla s-a desfășurat după următorul program:
– Cuvânt de deschidere. Invitați: Consulul General al României la Sevilla, domnul Radu Cătălin Mardare, și Decanul Facultății de Filologie, domnul Francisco González Ponce.
– Documentarul România, repere istorice (cu subtitrare în spaniolă, 20 min.).
– Expunerea Entorno a la identidad rumana (Despre identitatea românească) a lectorului de limba română, Iulia Nica (45 min.).
– Recital de poezie, în versiune bilingvă, susținut de studenții de la cursurile de limba română.
– Concurs-tombolă pe teme românești, cu premii în cărți, CD-uri și calendare. S-au înmânat tuturor participanților diverse suveniruri.
– Degustare de produse culinare și de vinuri românești.
– În paralel, audiție de muzică românească, însoțită de imagini dintr-un documentar turistic.
(Notă. Data de 22 noiembrie a fost stabilită la solicitarea Consulului General al României la Sevilla, domnul Radu Cătălin Mardare, în contextul multiplelor obligații ale consulatului în jurul zilei de 1 Decembrie.)
În ciuda ploii torențiale din ziua respectivă, asistența a fost numeroasă, de aproximativ 60 de persoane, din Universitate și din afara acesteia. Ecourile care ne-au ajuns au fost foarte pozitive.

Iulia Nica
Lector de limba română, Universitatea din Sevilla

Sevilla. Act cult. Dia de Rumania, 22.11.2018. AFIS
Sevilla. Act cult. Dia de Rumania, 22.11.2018. Semne carte

Expoziția de poezie Pasos por la poesía rumana, Universitatea din Sevilla- Regatul Spaniei: 19 noiembrie-20 decembrie 2018
2018-11-19
Reunind 60 de poeme în versiune bilingvă, expoziția organizată de Lectoratul de Limba română din Universitatea din Sevilla a dorit să ofere câteva puncte de reper în evoluția poeziei românești: Miorița, Mihai Eminescu, George Bacovia, Lucian Blaga, Tudor Arghezi, Nichita Stănescu, Marin Sorescu și Ana Blandiana. Expoziția a fost găzduită în holul central al Facultății de Filologie, în realitate o curte interioară amplă, acoperită cu vitralii, tranzitată nu doar de studenți și profesori, ci și de turiști, clădirea fiind de patrimoniu.
Iulia Nica
Lector de limba română, Universitatea din Sevilla
Sevilla. Act cult. Pasos por la poesia rumana. nov-dec 2018. AFIS

Colocviul interdisciplinar "Regalitate: între istoric și imaginar''
2018-10-25
Colocviul interdisciplinar „Regalitate: între istoric și imaginar” dedicat Centenarului Marii Uniri și Primului Razboi Mondial s-a desfășurat la Bruxelles, în perioada 25-27 octombrie 2018.
Acest eveniment important academic și de diplomație culturală a fost organizat la inițiativa Institutului Cultural Român, cu sprijinul Universității Libere din Bruxelles,în colaborare cu Institutul Limbii Române prin lectorul de limba română Cristina-Alice Toma și cu alte instituții de cultură din România și Belgia.
Din partea Institutului Limbii Române au participat:
Doamna Director General Daiana Cuibus
Doamna Cristina Alice Toma
Doamna Oana Ursache
Doamna Emilia Ivancu
Doamna Romanița Constantinescu
Doamna Anca Gâță
Domnul Marius Miheț
Domnul Florin Cioban

Cristina – Alice Toma
Lector de limba română la Universitatea Liberă din Bruxelles, Regatul Belgiei

Finnish Journal for Romanian Studies (FJRS)
2018-10-14

Trei evenimente organizate de lectoratul de limba română de la Universitatea Aix-Marseille, Franța, cu ocazia Zilei Europene a Limbilor Străine 2018
2018-09-26
Anul acesta, la Universitatea din Aix-Marseille, Ziua Europeană a Limbilor Străine, 26 septembrie, s-a transformat în Săptămâna Europeană a Limbilor Străine, deoarece Lectoratul de limba română de aici a celebrat-o de mai multe ori.
26 septembrie
Principalul eveniment a fost organizat de Maison de L’Europe și de Serviciile Culturale ale Primăriei Orașului Aix-en-Provence, care au invitat diverși parteneri, printre care și Facultatea de Litere a Universității, asociații culturale etc., la un târg al limbilor străine.
În prima parte, fiecare limbă a fost prezentată la un stand, în fața Primăriei. Pentru acesta, Lectoratul de limba română a pregătit afișe, flyere, jocuri etc. Împreună cu Asociația Amitié franco-roumaine, standul a fost pregătit și animat de către lectoriță, de membri ai asociației și de câțiva studenți la română în anii I și III. Aceștia au răspuns la întrebările vizitatorilor și i-au antrenat în diverse dialoguri, care aveau ca scop prezentarea limbii și învățarea câtorva expresii de bază în română. Studenții au pregătit în prealabil și o serie de pliante despre diverse orașe sau regiuni din România, pe care le-au distribuit participanților, învățându-i, cu această ocazie, și câteva cuvinte reprezentative pentru fiecare – nume de locuri, feluri de mâncare românești specifice diverselor regiuni etc.
A doua parte a evenimentului a constat într-un concurs: fiecare limbă propunea un cuvânt pe care l-a „împrumutat” limbii franceze. Acesta era prezentat sub formă de indicii pe care participanții le descopereau la stand. Deși suntem obișnuiți să vorbim despre cuvintele care au trecut din franceză în română, am reușit să identificăm un cuvânt care a străbătut parcursul invers: taraf! De menționat că, printre cei aproximativ 60 de participanți la concurs, 12 au primit premii, iar printre aceștia s-au numărat și cinci studenți la română!
A treia si ultima parte a evenimentului a fost un concert de muzică populară în diverse limbi. România a fost reprezentată de o profesoară de muzică stabilită la Marsilia, Dana S., care a interpretat trei cântece din trei zone diferite ale țării noastre. Concertul a fost urmat de un „aperitiv” cu gustări din diverse țări. Nu au lipsit cozonacul, brânza afumată etc., prin bunăvoința asociației menționate și a asociației Casa românească din Marsilia.
27 septembrie
Al doilea eveniment a fost organizat de Mediateca din localitatea Velaux, la inițiativa Consulatului Bulgariei la Marsilia. Profesori care predau diverse limbi străine au fost invitați să țină două cursuri interactive în cadrul cărora să vorbească despre țara pe care o reprezintă și, mai ales, să îi învețe pe participanți – elevi, studenți, auditori liberi – câteva cuvinte și expresii în fiecare limbă. În cadrul acestui eveniment anual, ajuns deja la a treia ediție, pe durata întregii săptămâni, au participat profesori de portugheză, cehă, bulgară, greacă, suedeză, finlandeză și lectorița de limba română de la Universitatea Aix-Marseille. Aceasta a pregătit mai multe jocuri, imagini și secvențe video, ca suport pentru o serie de activități interactive.
28 septembrie
La această dată a fost inaugurat Centrul de Autoformare în Limbi Străine (CFAL) din cadrul Facultății de Arte, Litere, Limbi Străine și Științe Umane a Universității Aix-Marseille. Centrul are ca obiectiv organizarea de evenimente culturale și de activități de tutorat în cele 30 de limbi străine reprezentate. Activitățile de limba română vor fi coordonate de Roxana Bârlea.
Evenimentul de inaugurare a constat în întâlniri informale între profesorii-tutori și studenți, urmate de ateliere interactive, precum cele de „Intercomprehensiune în limbi romanice”, și de „Culturi balcanice în contact”, la care a contribuit și Lectoratul de română, împreună cu lectorițele de bulgară, de sârbo-croată și cu responsabila disciplinei „Lingvistică romanică”.
Aceste activități au avut implicații pe mai multe planuri. În primul rând, limba română și România au fost prezentate direct unui public interesat atât de multiculturalitate și de plurilingvism, cât și de o eventuală vizită în țara noastră, despre care unii nu știau aproape nimic. În al doilea rând, Lectoratul de română a beneficiat de trei noi ocazii de a-și face cunoscută activitatea, în vederea atragerii de studenți la secția de Limbi Moderne Aplicate și la cursurile opționale. În sfârșit, contactul direct al participanților cu trei locutori nativi și, mai ales, cu mulți francezi îndrăgostiți de România – membrii asociațiilor menționate și studenții prezenți – a fost o excelentă ocazie de a vorbi cu naturalețe, sinceritate și pasiune despre les petites choses qui rendent la Roumanie attachante, cum spunea unul dintre foștii noștri studenți. De menționat că lectorița a stabilit mai multe contacte cu reprezentanți ai Maison de l’Europe, în vederea organizării altor evenimente de acest gen.
Roxana Magdalena Bârlea
Lector de limba română la Universitatea Aix-Marseille, Republica Franceză

Eveniment cultural românesc în Provence, în cadrul proiectului Satele Unite ale României, Granettes (Bouches-du-Rhône), 8 septembrie 2018
2018-09-08
Lectoratul de limba română de la Universitatea din Aix-Marseille, Franța, a participat la petrecerea centenară organizată de Asociația Casa Românească din Marsilia pe 8 septembrie2018, în curtea bisericii ortodoxe de la Granettes, lângă Aix-en-Provence, în cadrul proiectului Satele Unite ale României (http://sateleunitealeromaniei.ro).
Proiectul, inițiat de irlandezul Peter Hurley în colaborare cu numeroși parteneri, printre care se numără și Institutul Cultural Român, TVR, Academia de Studii Economice din București, Universitatea Babeș-Bolyai etc., se înscrie în seria de evenimente prin care se celebrează Centenarul României.
Proiectul a avut ca obiectiv general valorificarea culturii tradiționale, prin organizarea unor micro-evenimente în diverse localități din România, dar și din străinătate, acolo unde există comunități de români.
Așa cum se poate vedea și pe harta evenimentului (http://sateleunitealeromaniei.ro/events-map/), petrecerea românilor din Provence a fost singura organizată în Franța în acest cadru.
Micro-evenimentului provensal a pus accentul pe portul tradițional românesc – simbolistică, varietate –, pe cântecele populare din diverse zone ale țării și pe specificul culinar românesc. Semnificația religiei ortodoxe în definirea identității românești a fost, de asemenea, evocată.
Lectoratul de limba română a fost implicat mai ales în comunicarea cu invitații străini – studenți la română de la Universitatea Aix-Marseille și cetățeni francezi (cu sau fără legături cu România). Aceștia au putut afla astfel detalii despre obiceiuri populare românești, bucate tradiționale etc., au putut purta ii tradiționale, procurate chiar de lectoriță, și au avut ocazia să cunoască diverși membri ai comunității românești din Sudul Franței și ai asociațiilor franco-române prezente în regiune.
Poate cel mai remarcabil aspect al acestui eveniment a fost realul interes manifestat de localnici, participanții francezi. Întrebările pe care ni le-au adresat, comparațiile pertinente pe care le-au făcut cu fenomene similare din alte culturi, poate chiar și simplul gest de a răspunde invitației arată că România atrage, membrii comunității românești din regiune joacă un rol important în promovarea țării noastre, iar prezența Lectoratului în regiune este salutată cu fiecare ocazie.
Roxana Magdalena Bârlea
Lector de limba română la Universitatea Aix-Marseille, Republica Franceză

Spania, Sevilla- Agendă culturală românească
2018-05-28 08:00 - 17:00 (Europe/Helsinki)
9 februarie 2018, Biblioteca Provincial „Infanta Elena” de Sevilla, prezentare de carte: Juan Ramón Jiménez, Jurnalul unui poet recent căsătorit, Iași, Editura Ars Longa, 2017, traducător Gherghe Vințan.
Găzduită de una dintre cele mai importante biblioteci publice din Sevilla, aflată în imediata proximitate a Facultății de Filologie și a Lectoratului de limbă română, prezentarea versiunii românești a jurnalului lui Juan Ramón Jiménez a beneficiat de prezența traducătorului și de cea a Consulului General al României la Sevilla, domnul Radu Cătălin Mardare, reunind membri ai comunității românești și public spaniol. Intervenția lectorului de limbă română a punctat legături ale lui Juan Ramón Jiménez cu România, personale ori prin operă.
Anunțul activității (primit de la traducător, domnul Gheorghe Vințan):
27 februarie 2018, Facultatea de Filologie, Universitatea din Sevilla, sesiune cinematografică și colocviu: Amintiri din Epoca de Aur, partea I: Tovarăși, frumoasă e viața!, Cristian Mungiu et al., 2009 (versiune în limbă română, cu subtitrare în spaniolă).
Activitatea a fost destinată în principal studenților de la cursurile de limbă română și a inclus un scurt colocviu final despre perioada comunistă în România și despre reflectarea regimului franchist în cinematografia spaniolă.
1-9 martie 2018, Facultatea de Filologie, Universitatea din Sevilla: Zilele Mărțișorului
La fel ca în anii precedenți, s-a prezentat tradiția mărțișorului studenților de la cursurile de română și s-au distribuit mărțișoare studenților ori profesorilor de la Universitatea din Sevilla, precum și multor persoane din afara universității.
8 martie 2018, Espacio Cultural Colombre, Sevilla, sesiune cinematografică și colocviu: 4 luni, săptămâni, 2 zile, Cristian Mungiu, 2007 (versiune în limbă română, cu subtitrare în spaniolă).
Intervenții ale lectorului de limbă română în cadrul mesei rotunde care a urmat proiecției.
Anunț: http://eventswonder.com/event/4-meses-3-semanas-2-dias-cine-y-tertulia,160997981141860
11 aprilie 2018, Facultatea de Filologie, Universitatea din Sevilla, documentar și masă rotundă: România, pas cu pas, Florin Andreescu, 2104 (în română, cu subtitrare în spaniolă)
Activitate din cadrul ciclului de manifestări pe care Lectoratul de română de la Universitatea din Sevilla le dedică Centenarului Marii Uniri. Proiecția documentarului a fost introdusă de câteva cuvinte despre Marea Unire din 1918 și urmată de o discuție cu publicul. Au participat studenții cursurilor de limbă română, profesori de la Facultatea de Filologie și invitați din afara universității.
Activitatea a fost anunțată intens pe canalele de comunicare ale Universității din Sevilla; exemple:
http://filologia.us.es/actividades/rumania-paso-a-paso-documental-y-coloquio/
http://filologia.us.es/wp-content/uploads/2018/04/Ruman%C3%ADa-paso-a-paso-page-001.jpg
Afiș:
26 aprilie 2018, Facultatea de Filologie, Universitatea din Sevilla, conferință: Dracula, legendă și istorie (Prof. dr. Dan Munteanu Colán, Universitatea Las Palmas din Gran Canaria)
Activitatea face parte din ciclul de manifestări pe care Lectoratul de română de la Universitatea din Sevilla le dedică Centenarului Marii Uniri, motiv pentru care intervenția inițială a lectorului de limbă română a inclus referințe la acest eveniment istoric. Publicul, numeros, a fost format din: profesori și studenți din cadrul universității, Consulul General al României la Sevilla, invitați din afara universității, membri ai comunității românești din Sevilla.
Conferința a fost intens mediatizată în interiorul Universității din Sevilla și în afară, de exemplu:
http://filologia.us.es/actividades/dracula-historia-y-leyenda-conferencia-del-prof-dan-munteanu-colan/
http://filologia.us.es/wp-content/uploads/2018/04/2018.04.26.-Dracula.-FINAL-page-001.jpg
Afiș:
27 aprilie 2018, asociația Spanish Olé, Sevilla: participare la o seară de poezie internațională
Lectoratul de limbă română este tot mai prezent în spațiul cultural extrauniversitar din Sevilla. De această dată, a răspuns invitației primite de la Asociația Spanish Olé care organizează, pe lângă cursuri de limbi străine, activități culturale cu frecvență lunară. Participarea lectorului de limbă română a constat într-o scurtă intervenție despre Mihai Eminescu, importanța sa în cultura română și în spațiul european, precum și despre circumstanțele traducerii poeziei eminesciene în spaniolă, urmată de lectura, în variantă bilingvă, a poemului La steaua. La activitate au fost prezenți localnici, dar și numeroși străini rezidenți în Sevilla, inclusiv studenți Erasmus.
Anunț: https://www.facebook.com/events/349052978949577/?active_tab=about
21 mai 2018, Facultatea de Filologie, Universitatea din Sevilla seminar de limbă română deschis publicului: Introducere în studiul limbii române (Prof. dr. Luminița Mirela Cărăușu, Universitatea „Alexandru Ioan Cuza” din Iași).
Activitatea și-a propus să facă publicitate cursurilor organizate de Lectoratul de limbă română de la Universitatea din Sevilla, care au statut de discipline facultative.
24 mai 2018, Facultatea de Filologie, Universitatea din Sevilla prelegere de limbă română: Pragmatica pronumelui în limba română (Prof. dr. Luminița Mirela Cărăușu, Universitatea „Alexandru Ioan Cuza” din Iași).
Prelegere destinată în primul rând studenților de la cursurile de limbă română, în egală măsură utilă tuturor celor cu preocupări de lingvistică comparată și tipologică.
28 mai 2018, Centro de Documentacion de las Artes Escénicas de Andalucia, Sevilla, participare la întrunirea cercului Café Français din Sevilla: Le vampirisme – réalité ou fantasme?
O nouă activitate în spațiul extrauniversitar la care a participat Lectoratul de limbă română. Café Français este un cerc de limbă franceză, format din intelectuali străini stabiliți la Sevilla. Tema întâlnirii la care am fost invitați, Le vampirisme: réalité ou fantasme?, este un ecou al conferinței Dracula, legendă și istorie organizată de lectorat. Intervenția lectorului de limbă română a conturat figura istorică a lui Vlad Țepeș și a oferit un inventar al figurilor mitologice românești din aceeași sferă simbolică, însoțită de considerații lingvistice privind terminologia specifică.

Ungaria, Szeged- Sfărșit de primăvară însorit la Radio Szeged
2018-05-25 08:00 - 17:00
SFÂRȘIT DE PRIMĂVARĂ ÎNSORIT LA RADIO SZEGED
În luna mai, ascultătorii emisiunii radiofonice ,,O voce românească” au fost invitați din nou pe meleagurile României prin intermediul rubricii ,,Legende și locuri din România”. Prima rubrică din luna mai a fost dedicată localității Suceava. Ascultătorilor le-a fost prezentat un scurt istoric al localității, faptul că Suceava a fost atestată documentar în anul 1388, în vremea în care domn al Moldovei era Petru al II-lea Mușat, cel care a mutat capitala de la Siret la Suceava. Istoria așezării se leagă de numele câtorva dintre cei mai cunoscuți voievozi ai Moldovei, precum Alexandru cel Bun, Ștefan cel Mare și Petru Rareș. În această perioadă, a îndeplinit rolul de localitate de frontieră austro-ungară cu Regatul României. Legendele care circulă printre suceveni au încheiat prima rubrică a lunii mai. A doua localitate prezentată și legendele aferente a fost stațiunea Sângeorz Băi, una dintre cele mai vestite stațiuni balneoclimaterice din Europa. Proprietățile izvoarelor minerale din stațiunea bistrițeană concurează cu mult mai cunoscutele stațiuni Vichy din Franta sau Karlovy Vary din Cehia. Ascultătorilor le-au fost prezentate și legendele referitoare la zeița Hebe și părinții săi Zeus și Hera. Ceramica de Horezu, olăritul și legendele despre motivele florale sau cocoșul specific vaselor horezene au reprezentat subiectul celei de-a treia rubrici radiofonice din luna mai. Bastionul măcelarilor, Dealul florilor, Turnul muniției ori strada Monetăriei din Baia Mare sunt doar câteva locuri propuse pentru vizitarea localității din nord-vestul României, în a patra săptămână a lunii mai. Localitatea Odobești a fost subiectul ediției cu numărul cinci din luna lui Florar. Localitatea aflată în vecinătatea Focșaniului este un important centru viticol românesc prin sudul căruia trece Milcovul. Legendele sau întâmplările istorice din Odobești au încheiat seria emisiunilor din ultima lună de primăvară. În lunile de vară iunie, iulie, august, ascultătorii Radio Szeged vor fi invitați în continuare pe tărâmurile românești legendare.
Profesor dr. Szabó Zsolt, Lector de Limba română la Universitatea de Științe din Szeged, Ungaria

Spania, Barcelona- Mircea Cărtărescu la Universitatea Autonomă din Barcelona
2018-05-14 08:00 - 17:00
Mircea Cărtărescu la Universitatea Autonomă din Barcelona
În data de 14 mai 2018 a avut loc prima conferință internațională dedicată operei lui Mircea Cărtărescu: „El prodigi de les lletres: aproximació a l´obra de Mircea Cărtărescu”.
Evenimentul a fost organizat de Facultatea de Traduceri și Interpretări din cadrul Universității Autonome din Barcelona (UAB), împreună cu Facultatea de Filosofie și Litere și Lectoratul de română din cadrul aceleiași Universități, precum și cu Institució de les Lletres Catalanes.
Deschiderea oficială a conferinței a avut loc la ora 10, în sala Carles Riba (004) a Facultății de Traduceri și Interpretări și a fost realizată de Màrius Martínez, prorector de Relații Internaționale al UAB, Albert Branchadell, decan al Facultății de Traduceri și Interpretări și Francesc Parcerisas, membru al Consiliului Consultativ al Institució de les Lletres Catalanes. Ioana Alexandrescu, lector de română la UAB și coordonatoare a evenimentului, a oferit o introducere în opera lui Mircea Cărtărescu, deschizând seria de conferințe.
Prima masă rotundă, moderată de Francesc Parcerisas, a prezentat o imagine a criticii catalane asupra operei scriitorului român prin comunicările lui D.Sam Abrams, Francesc Serés și Xavier Pla și a fost urmată de o intervenție a lui Mircea Cărtărescu, care a abordat mai multe aspecte literare.
A doua masă rotundă, moderată de Dolors Udina, a vizat problematica traducerii operei cărtăresciene în spaniolă și în catalanî prin comunicările traducătorilor acestei opere: Marian Ochoa de Eribe, Antònia Escandell Tur și Xavier Montoliu Pauli.
A treia secțiune de comunicări, moderată de Helena Aguilà Ruzola, a început la ora 15, în sala 501 a Facultății de Filosofie și Litere și a cuprins analize ale profesorilor și cercetătorilor Octavio Cano Silva, Alba Diz Villanueva, Mihai Iacob, Berta Ares Yáñez și Santiago Muñoz.
În încheierea evenimentului, la ora 19, în sala Prat de la Riba a Institut d’Estudis Catalans, Mircea Cărtărescu a oferit conferința „Poezia românească de după război”, urmată de un recital de poezie susținut de Marc Romera.
Evenimentul face parte din acțiunile Facultății de Traduceri și Interpretări cu ocazia aniversării a 25 de ani de la înființare și în actiunile realizate de Lectoratul de română de la UAB cu ocazia Centenarului Marii Uniri. Evenimentul a beneficiat de sprijinul Consulatului General al României la Barcelona, al Catedrei de Filologie Franceză și Romanică din cadrul UAB, al Festivalului Barcelona Poesia, precum și al Institut d’Estudis Catalans
Ioana Alexandrescu,
Lector de Limba română, Universitatea Autonomă din Barcelona

Portugalia, Lisabona- Săptămâna Culturală la Universitatea din Lisabona
2018-05-11 08:00 - 17:00
Săptămâna Culturală Românească la Universitatea din Lisabona
(7 – 11 mai 2018)

În perioada 7-11 mai 2018, la Universitatea din Lisabona s-a desfășurat Săptămâna culturală românească, program organizat de Lectoratul de Limba Română (LLRL) din cadrul Universității din Lisabona, cu sprijinul Institutului Cultural Român de la Lisabona și al Ambasadei României în Republica Portugheză, în contextul celebrării Centenarului Marii Uniri. Pe parcursul a 5 zile, au avut loc o serie de activități de promovare a limbii și culturii române în mediul academic portughez.
Săptămâna culturală românească a debutat pe 7 mai 2018, cu o oră deschisă de limba română și cu un atelier de traduceri, organizat în parteneriat cu Lectoratul de limba română de la Universitatea Sapienza, Roma, urmate de proiecțiile documentarului Wild Carphatia (I) și a 15 scurtmetraje românești de animație „Best of Anim’Est”.
Evenimentul central al săptămânii culturale l-a constituit cea de-a VII-a ediție a conferinței dedicate studiilor românești la Universitatea din Lisabona (RostUL7), Mituri, legende și basme în traducere (8 – 9 mai). Anul acesta conferința a beneficiat de o largă și variată participare, sărbătorind astfel limba și cultura română privite din perspectivă europeană și interculturală printr-un „spectacol” lingvistic în care intercomprehensiunea a fost principalul instrument al comunicării. Ca în fiecare an, conferința a urmărit o mai bună poziționare a românei în cadrul limbilor romanice, în special, și a limbilor Uniunii Europene, în general, și implicit, o mai bună cunoaștere a culturii române în mediul academic portughez.
Săptămâna a continuat cu maratonul de lectură, intitulat Lisabona citește românește (10 mai), organizat la Biblioteca Facultății de Litere (FLUL) sub semnul personalității profesorului Victor Buescu, primul lector de limba română din Portugalia.
Săptămâna culturală românească s-a încheiat pe 11 mai 2018 cu vernisajul expoziției „România nobilă și regală”, a fotografului portughez José Luís Jorge, urmat de o conferință despre „Occidentul și orientul european al universului lingvistic romanic” (O occidente e o oriente europeu do universo linguístico românico), susținută de profesorul Daniel Silva Perdigão, în Sala Lambrino-Buescu.
Lector univ. dr. Roxana Ciolăneanu
Lector de Limba română, Universitatea din Lisabona

Germania, Regensburg- Primăvara la români
2018-05-03 08:00 - 17:00
PRIMĂVARA LA ROMÂNI
3 mai 2018
Universitatea din Regensburg, Germania
Adresat tuturor celor interesați, dar în special studenților înscriși în programul Rumaenicum, evenimentul Primăvara la români a reprezentat o incursiune culturală în simbolistica acestui anotimp, începând cu 14 februarie (Sf. Valentin), în contrast cu sărbătoarea lui Dragobete (24 februarie), continuând cu 1 Martie – Mărțișorul, 8 Martie – Ziua Femeii/Mamei, și sfârșind cu Ziua Internațională a Muncii – 1 Mai.
Cu această ocazie, cei prezenți au putut compara legenda Sfântului Valentin, figură emblematică pentru sărbătoarea internațională, modernă a iubirii, cu tradițiile legate de numele lui Dragobete, ce semnifică sărbătoarea românească a dragostei. Cu toate că, în România, Sf. Valentin pare a fi mai popular, și tradiționalul Dragobete a început, în ultimii ani, să fie din nou motiv de sărbătoare, în special pentru îndrăgostiți.
Alt simbol al primăverii românești este mărțișorul, specific țării noastre, dar și altor popoare balcanice (Albania, Bulgaria, Grecia, ș.a.). În luna martie, bărbații/băieții oferă femeilor/fetelor mărțișoare, flori (ghiocei) sau mici cadouri; în anul bisect, și femeile pot oferi mărțișoare bărbaților. Cei prezenți au fost impresionați de frumusețea și de diversitatea mărțișoarelor românești, dar și de Muzeul Mărțișorului, din comuna Stoina, județul Gorj, unic în lume, inaugurat chiar anul acesta, la 4 martie 2018.
Sărbătoarea de 8 Martie – Ziua Femeii și a Mamei a fost un bun prilej pentru ca studenții să afle câteva informații despre românce celebre, printre altele Sarmiza Bilcescu, Sofia Ionescu, Hariclea Darclée, Maria Tănase, Regina Maria, Ana Aslan, Nadia Comăneci, Simona Halep.
Un ultim eveniment de primăvară l-a constituit Ziua Muncii – 1 Mai, prezentat ca manifestare grandioasă în timpul comunismului, în contrast cu ceea ce reprezintă astăzi, într-o exprimare nepretențioasă, o zi relaxantă aflată sub semnul mititeilor/micilor – o altă ocazie interesantă pentru a cunoaște și istoria acestui preparat culinar.
iana V. Burlacu

Ungaria, Szeged- Locuri și legende din România la Radio Szeged
2018-04-30 08:00 - 17:00
Locuri și legende din România la Radio din Szeged
Rubrica intitulată ,,Locuri și legende din România” din cadrul emisiunii radiofonice ,,O voce românească” de la Radio Szeged a debutat în luna aprilie cu o ediție specială realizată de lectorul de limba română Szabó Zsolt. Ediția specială a fost difuzată sub genericul ,,Sărbătoarea Paștelui la curțile domnești ale domnitorilor români”, partea a doua; prima parte a ediției a fost difuzată în Săptămâna Mare a Paștelui catolic.
Cu prilejul Sărbătorilor Pascale, în cadrul unui interviu, lectorul de limba română le-a povestit ascultătorilor câteva dintre tradițiile și obiceiurile zonei Ardealului, cum ar fi încondeiatul ouălor, potcovitul ouălor, bucate tradiționale pascale specifice Ardealului sau udatul fetelor în a doua zi de Paște.
Delta Dunării, peștera Șugău, stațiunea Praid și stațiunea Sovata au fost locurile despre care lectorul de limba română le-a vorbit ascultătorilor. Legendei drumului de sub ape sau informațiilor interesante despre flora și fauna Deltei Dunării le-au urmat descrierea legendei peșterii Șugău și a stațiunilor turistice balneoclimaterice Praid și Sovata, fiecare cu legendele transmise din generație în generație.
Prof. Dr. Szabó Zsolt
Lector de Limba română, Universitatea din Szeged

Serbia, Novi Sad- Concurs de limba și literatura română
2018-04-28
Concurs de limba și literatura română în școlile cu predare în limba română din Republica Serbia
Începând cu 2005, Departamentul de Limba și Literatura Română de la Universitatea din Novi Sad şi Ministerul Educaţiei şi Ştiinţei din Serbia organizează, anual, Competiția de limba şi literatura română pentru elevii claselor a VII-a şi a VIII-a, concurs ce cuprinde două faze: regională şi republicană.
Începând cu ediția din acest an (în 28 aprilie, mai concret), au fost prezenți la eveniment și elevi din clasele a V-a și a VI-a. Participarea lor s-a plasat în afara concursului. Organizatorii au testat interesul profesorilor și al elevilor din clasele respective pentru competiția în cauză. Este foarte posibil ca, de la anul, să fie vorba de un concurs autentic și pentru școlarii din clasele mici de gimnaziu.
Întocmirea testelor și evaluarea rezultatelor elevilor cad în sarcina profesorilor de la Departamentul de Limba și Literatura Română, de la Universitatea din Novi Sad. Participarea lectorului de limba română de la această instituție a fost, mereu, constantă și benefică pentru calitatea concursului. Implicarea sa în realizarea testelor, precum și în corectarea lucrărilor elevilor este de la sine înțeleasă, dar, în aceeași măsură, și-a asumat activități de relații publice – contacte cu presa, interviuri, declarații.
Rolul Institutului Limbii Române este unul crucial, întrucât oferă suport material consistent pentru îndeplinirea exemplară a tuturor acestor sarcini și promovează acțiunile prin care se cultivă limba română în străinătate.
În acest an, faza regională a concursului s-a desfăşurat pe data de 28.04.2018, la Şcoala generală „Olga Petrov Radišić” din orașul Vârșeț, aflat în Banat, regiunea Voivodina, Serbia, prin bunăvoința și buna organizare pe care le-au dovedit atât domnul director Ionel Buga și profesorii din școala amintită, cât și dascălii din şcolile de unde provin elevii participanți la concurs. La aceeași instituție din Vârșeț este programată a se desfășura, pe data de 26 mai, și faza republicană. La concursul din acest an au fost înscrişi 57 de elevi din 9 şcoli, din totalul de 15 şcoli cu predare în limba română din Voivodina. La faza republicană participă nouă elevi din clasa a VII-a și șase din clasa a VIII, ei fiind cei care s-au calificat în urma rezultatelor obținute la faza regională.
Comisia de concurs a fost alcătuită din: prof. univ. dr. Laura Spăriosu (directorul Departamentului de limba și literatura română), prof. univ. dr. Marina Puia-Badescu, conf. univ. dr. Sorin Daniel Vintilă (lectorul de limba română din cadrul Departamentului), lect. univ. dr. Virginia Popović. Testele întocmite de comisie conţin douăzeci de întrebări: două dintre ele urmăresc cunoştințele din sfera mai largă a comunicării, iar celelalte vizează gradul de cunoaștere a diferitelor aspecte gramaticale (lexicologie, morfologie, sintaxă). Pentru a se califica la nivelul republican al competiției, elevii sunt nevoiți să acumuleze un minim de 16 puncte.
Departamentul de Limba şi Literatura Română din Novi Sad promovează continuitatea acestui concurs, atât ca motivaţie pentru elevi (un punctaj bun îi poate ajuta la înscrierea la facultate, pe lângă premiile obținute, constând în cărți, excursii în România ș.a.), cât și în speranța că, peste un număr de ani, unii dintre aceşti concurenți vor deveni studenți ai secției de limba și literatura română de la Universitatea din Novi Sad.
Iată și ecourile din presa de limbă română din Serbia la concursul desfășurat acum câteva zile:
http://www.rtv.rs/ro/voivodina/competi%C5%A3ii-regionale-la-limba-rom%C3%A2n%C4%83-la-v%C3%A2r%C5%9Fe%C5%A3_914439.html
http://libertatea.rs/scoala-generala-olga-petrov-radisic-din-varset-a-organizat-competitia-regionala-la-limba-romana-si-cultivarea-limbii-anul-scolar-2017-18/

Conf. dr. Sorin D. Vintilă,
Lectorul de Limba română din Universitatea din Novi Sad

Turcia, Ankara- 100 de ani de literatură românească în Turcia
2018-04-27
100 de ani de literatură românească în Turcia
Atelier de lectură
Ediția 1
În data de 27 aprilie 2018, la Universitatea din Ankara a avut loc un eveniment special pentru promovarea limbii și literaturii române: atelierul de lectură din operele scriitorilor români traduse în limba turcă. Atelierul cu titlul 100 de ani de litatură românească în Turcia a fost organizat de Lectoratul de Limba română din cadrul Facultății de Limbi, Istorie şi Geografie- Universitatea din Ankara, Institutul Limbii Române din București, Institutul Cultural Roman „Dimitrie Cantemir” din Istanbul şi Ambasada României în Republica Turcia.
Moderat de către doamna lector de limba română de la Universitatea din Ankara, în prezența domnului Ambasador – Gabriel Șopandă, a doamnei director ICR Istanbul – Nadia Tunsu, a cadrelor didactice, studenților, reprezentanților Ambasadei și a tuturor celor interesați, evenimentul a prezentat, prin lectura unor fragmente din opere literare românești traduse în limba turcă și discuții, perspectiva studenților turci asupra literaturii române.
Studenții care frecventează cursurile de limba română din cadrul Universității din Ankara au lecturat fragmente din operele scriitorilor traduși în cadrul atelierului de traduceri literare de la Istanbul, organizat de Institutul Cultural Român „Dimitrie Cantemir” din Istanbul şi publicate în broșura „Çağdaş Romen Yazarlar Çeviri Atölyesi/ Autori români contemporani”. La final, tinerii care s-au implicat în activitate au primit câte o diplomă de participare și ultimul număr al broșurii editate de atelierul de traduceri literare de la Istanbul.
Scopul acestui atelier de lectură pe care dorim să îl organizăm anual nu este numai textul, ci și cititorul participant şi interesul lui pentru literatura română. Dincolo de dialogul dinamic inițiat de cei prezenți, workshopul a reprezentat și o călătorie interculturală, o conștientizare a diferențelor, dar mai ales a asemănărilor dintre cele două culturi.

Alina IFTIME
Lector de limba română, Universitatea din Ankara

Slovenia, Ljubljana-ROMÂNIA 100 – Primăvara culturii române
2018-04-23
ROMÂNIA 100 – PRIMĂVARA CULTURII ROMÂNE LA LJUBLJANA

Sub egida Centenarului, lectoratul de limba română din cadrul Universității din Ljubljana a organizat o serie de conferințe științifice care au avut drept scop promovarea limbii, literaturii și culturii române, la care au fost invitați profesori, studenți ai facultății și reprezentanți ai Ambasadei României în Republica Slovenia:

Dragoș Varga – Literary and cultural infrastructure in Romania after 1989, 3.04.2018
Mirela Ocinic – Identity transfers. Romanian Writers of the XIXth century, 12.04.2018
Silvia Stoian – Aproximarea cantitativă non-numerică. Expresii ale cantității nedefinite în limba română – 17.04.2018
AdelianaFarias – O lecturăfractalică a literaturiiși a artei – 17.04.2018
Adelina Farias – Configurații ale romanului românesc contemporan – 17.04.2018
RăzvanSăftoiu – Notes on silence as a dialogic speech act – 23.04.2018

Pentru fiecare professor invitat am realizat postere, am promovat evenimentele în mediile de comunicare on-line și pe platforma on-line a facultății, am contactat Ambasada României în Republica Slovenia, am rezervat săli, am tradus informațiile legate de evenimente în limba slovenă, am implicat studenții în organizarea și buna desfășurare a evenimentelor, am stabilit întâlniri între profesorii români invitați și membri ai conducerii Facultății de Litere etc.
Conferințele au fost ținute în limbile română, engleză și franceză au stat la baza unor viitoare proiecte de colaborare între Universitatea din Ljubljana și universitățile de proveniență a profesorilor invitați.
Seria de conferințe dedicate culturii române va fi continuată și în luna mai.
Dr. Ioana Jieanu
Lector de Limba română, Universitatea din Ljubljana
Oddelek za romanske jezike in književnosti vabi na predavanje
prof. dr. Mirele Ocinic(Univerza Lucian Blaga, Sibiu, Romunija)
Identity transfers. Romanian Writers of the XIXth century
Predavanje (v angleščini) bo v četrtek, 12.4. ob 11.20 v predavalnici 533.
Mirela OCINIC je profesorica romunske književnosti na univerzi Lucian Blaga (Sibiu, Romunija). Glavna področja njenega raziskovalnega dela so romunska književnost 19. stoletja, romunska proza 20. stoletja, fantastična književnost in imagologija.
Mirela OCINIC is a Ph.D. Associate Professor in Romanian Literature at “Lucian Blaga” University of Sibiu, Romania. Her area of expertise includes fields such as Romanian Literature in the 19-th century, Romanian Prose in the 20-th century, Fantastic in Literature, Imagology. She is PhD of the University of Bucharest (1999), with the thesis Curentele literare româneşti şi literature fantastică. Fantasticul în povestirea şi nuvela românească [The Romanian Literary Tendencies and the Fantastic Literature.The Fantastic in the Romanian Story and Novella]. She is the author of the books: Un vis iluminat de-un fulger. Fantasticul în povestirea şi nuvela românească [A Dream Illuminated by a Lightning. The Fantastic in the Romanian Story and Novella], 2002,Structuri ale imaginarului în proza scurtă românească din secolulXX [Structures of the Imaginaire in Romanian Short Prose of the 20th century], 2002 Clasicii [The Classics], 2004 and . She has been coordinating the volumes of critical studies Simple fire de iarbă [Bare Leaves of Grass] 2010, Caietele „Octavian Goga” [The„Octavian Goga” Notebooks]2014, 2015, 2017 and Rășinari-Paris șiretur [ Rășinari-Paris and back] 2016.She has published essays and critical studies in several Romanian literary magazines: Transilvania, Euphorion, Acta Universitatis Cibiniensis, Cercetări de limbă şi literatură, Caietele Octavian Goga, ASTRA. Revista Asociaţiunii Transilvane pentru Literatura Română şi Cultura Poporului Român. Despărţământul Central Sibiu etc. She was the Director of the „Lucian Blaga” International Colloquium, 2008-2015.
Slovenia R Saftoiu_poster conference

Polonia, Poznan- Ateliere demonstrative de limba romana
2018-04-21
În data de 21 aprilie 2018, în intervalul orar 11.30-13.15, au avut loc ateliere demonstrative de limba română în cadrul Zilei Școlilor organizate, ca în fiecare an, în întreaga universitate poznaniană. (…)

Turcia, Ankara- Conferință dedicată lui Constantin Brâncuși
2018-04-10
Conferința «Constantin Brâncuși: le sculpteur de l’âme roumaine»
În contextul în care, în acest an, România sărbătoreşte 25 de ani de la aderarea la Organizaţia Francofoniei, Ambasada României în Republica Turcia a prezentat expoziția de fotografie «Capodoperele lui Brâncuşi» în incinta Institutului Francez din Ankara, deschisă publicului larg în perioada 27 martie – 14 aprilie 2018. Directorul Institutului Francez din Ankara, Sébastien de Courtois, și dl. Ambasador Gabriel Șopandă au propus lectorului de limba română din cadrul Universității din Ankara să susțină o conferință despre opera marelui sculptor, în salonul dedicat expoziției. Astfel, în data de 10 aprilie 2018, lectorul de limba româna, Alina Iftime, a ținut conferința «Constantin Brâncuși: le sculpteur de l’âme roumaine» în cadrul Institutului Francez, un eveniment special în jurul personalității inovatorului sculpturii moderne.
Timp de o oră, lectorul de limba română le-a dezvăluit celor prezenţi amănunte despre viaţa şi opera celui mai important sculptor român, cel pe care americanii l-au numit părintele sculpturii moderne. Cei din public au aflat despre momentele de cumpănă din viaţa lui Constantin Brâncuşi, temele operelor sale şi modul în care acesta a devenit unul dintre cei mai renumiţi artişti la nivel mondial. Prezentarea a fost urmată de un scurt film care a evocat ansamblul monumental de la Târgu Jiu, o invitație în același timp, de a vizita România.
În încheierea manifestării, temele expuse au suscitat un dialog dinamic inițiat de cei prezenți: reprezentanți ai Ambasadei României în Turcia, ai Institutului Francez, cadre didactice și studenți care frecventează cursurile de limbă, cultură și civilizație românească de la Universitatea din Ankara.
Studenții au descoperit noi detalii despre creația lui Brâncuși, suplimentar celor discutate în cadrul cursului de cultură și civilizație românească, organizat în cadrul lectoratului de limba română.
Această acţiune și-a propus să aducă în atenția celor interesați sau să le reamintească frumuseţea operei lui Brâncuşi și să reprezinte o călătorie interculturală, oferindu-le participanților posibilitatea de a-și prezenta propriile opinii și facilitând, totodată, schimbul de idei despre opera unui român de geniu.
Profesor Alina Iftime,
Lector de limba română, Universitatea din Ankara

Ungaria, Budapesta- Agendă culturală
2018-04-05
România – redescoperirea tradiţiei
În ultimele luni la Universitatea ELTE din Budapesta, în cadrul catedrei de filologie română, s-au desfăşurat o serie de evenimente culturale, grupate sub titlul România – redescoperirea tradiţiei.
Sub coordonarea lectorului – dr.habil. Florin Cioban şi cu implicarea şi participarea studenţilor specializării au avut loc următoarele manifestări:
6 decembrie 2017, Sala 212, ora 14.00 – De Mikulas, de la Moş Nicolae

Lectorul a susţinut o prelegere despre tradiţia oferirii de daruri în cadrul sărbătorilor de iarnă
Studenţilor care se implică în activităţile extra-curriculare ale catedrei le-au fost dăruite cărţi în limba română

15 ianuarie 2018, campusul Treford, orele 12 – 14 – Ziua culturii naţionale

Studenţii specializării au oferit broşuri cu versuri din Eminescu în limba română şi în limba maghiară tuturor studenţilor doritori

16 februarie 2018, Sala 212, ora 18.00 – Dragobetele, „Valentinul” românesc

Lectorul şi câţiva studenţi ai lectoratului au organizat o şezătoare literară despre dragoste în tradiţiile populare româneşti. S-au prezentat două studii de caz din familii mixte (româno-maghiare) ale studenţilor, cu mărturii ale bunicilor acestora despre specificul formării unui cuplu multietnic în satul tradiţional.

1 martie 2018, Sălile 211 şi 212, ora 14.00 – Mărţişorul, semn de primăvară

Lectorul a susţinut o prelegere despre semnificaţia mărţişorului în cultura populară tradiţională
Studenţii şi lectorul au organizat un atelier de confecţionat mărţişoare din lână, cu modele tradiţionale

4 aprilie 2018, Sala 212 şi grădina Treford, ora 14.00 – În prag de Paşti, când bate toaca

Doi meşteri populari, invitaţi din România (loc. Marca, jud. Sălaj) demonstrează studenţilor specializării tehnica încondeierii ouălor şi a baterii toacei.

Dr. hab. Florin Cioban
Lector de Limba română, Universitatea ELTE
ungaria-rezumat-bp17-18
ungaria-afis-bp17-18

Locuri și legende din România la Radio din Szeged
2018-04-04
Rubrica intitulată ,,Locuri și legende din România” din cadrul emisiunii radiofonice ,,O voce românească” de la Radio Szeged a debutat în luna aprilie cu o ediție specială realizată de lectorul de Limba română Szabó Zsolt. Ediția specială a fost difuzată sub genericul ,,Sărbătoarea Paștelui la Curțile domnești ale domnitorilor români”, partea a doua; prima parte a ediției a fost difuzată în Săptămâna Mare a Paștelui catolic.
Cu prilejul Sărbătorilor Pascale, în cadrul unui interviu, lectorul de Limba română le-a povestit ascultătorilor câteva dintre tradițiile și obiceiurile zonei Ardealului, cum ar fi încondeiatul ouălor, potcovitul ouălor, bucate tradiționale pascale specifice Ardealului sau udatul fetelor în a doua zi de Paște.
Delta Dunării, peștera Șugău, stațiunea Praid și stațiunea Sovata au fost locurile despre care lectorul de Limba română le-a vorbit ascultătorilor. Legendei drumului de sub ape sau informațiilor interesante despre flora și fauna Deltei Dunării le-au urmat descrierea legendei peșterii Șugău și a stațiunilor turistice balneoclimaterice Praid și Sovata, fiecare cu legendele transmise din generație în generație.

Prof. Dr. Szabó Zsolt
Lector de Limba română, Universitatea din Szeged

Ciclu de film românesc 27, 28, 29 martie 2018 Universitatea Sapienza din Roma
2018-03-30
Ciclu de film românesc 27, 28, 29 martie 2018
Universitatea Sapienza din Roma
În perioada 27 – 29 martie, în cadrul activităților extra-didactice organizate de Catedra si Lectoratul de limba română, a avut loc o proiecție de trei filme românești, în limba originală, cu subtitrare în limba engleză, pentru a da posibilitatea de a participa și studenților care nu frecventează cursul de limba română. Proiecția filmelor a fost precedată de o scurtă introducere/prezentare (invitat – conf. H. Poenar, Facultatea de Litere, UBB Cluj-Napoca) și a fost urmată de lungi dezbateri pe teme legate de cultura și societatea românească contemporană. Filmele prezentate au fost: Moartea domnului Lăzărescu (2005, C. Puiu), Polițist, adjectiv (2009, C. Porumboiu) și Morgen (2010, M. Crișan).
Datorită răspunsului extrem de pozitiv pe care l-a avut această inițiativă din partea studenților, ne propunem să organizăm o săptămână a filmului românesc, în fiecare semestru, ca o activitate constantă a catedrei și a lectoratului.

Nicoleta Neșu,
Lector de limba română, Universitatea Sapienza din Roma

Armenia, Erevan - Agendă culturală de martie
2018-03-27
În data de 22 martie, lectorul de limba română de la Universitatea “Valeri Brusov” a organizat împreună cu studenții săi simpozionul ” Tradiții de paște în România și în țările francofone „, la care a luat parte conducerea universității, dar și membri ai diasporei din Erevan. Lectorul de limba română a prezentat un referat despre desacralizarea sărbătorilor pascale atât în România, cât și în țările francofone. La final, invitații au avut ocazia să încerce o varietate de mâncăruri tradiționale românești, dar și cu specific italian, francez, spaniol sau din zona Caucazului.
În 27 martie, lectorul român a organizat împreună cu membrii Ambasadei României în Erevan și cu ajutorul unui student Erasmus plus în România simpozionul și expoziția: ” Armenia prin ochii românilor „. Au fost expuse peste 100 de fotografii inedite care au reușit să surprindă asemănările dintre cele două culturi. Studenții de la secția de limba română au organizat un atelier dedicat zilei Mărțisorului. A fost proiectat un film documentar dedicat Centenarului. Seara s-a încheiat cu o recepție oferită de Ambasada României în Republica Armenia .
Pe tot parcursul lunii martie, în zilele de miercuri și sâmbătă, am organizat un ” Coffee house ” dedicat filmului postdecembrist românesc, la care a fost invitată să participe Marine Ovanesyan, profesor și critic recunoscut în Armenia.

Profesor Nicolae- Adrian Henț
Lector de Limba română
Universitatea “Valeri Brusov”, Erevan, Republica Armenia

Ungaria, Szeged- Primăvară bogată la Radio Szeged
2018-03-26
Primăvară bogată la Radio Szeged
În cadrul emisiunii ,,O voce românească” a Radiodifuziunii maghiare, studioul din Szeged, ascultătorii au avut parte de mai multe surprize şi în luna martie din partea lectorului de Limba română din Universitatea din Szeged. Sărbătoarea primăverii a început cu ediţia specială din data de 1 martie dedicată Mărţişorului. În prima emisiune a lunii, ascultătorilor le-a fost prezentat un material primit de la Institutul de Etnografie şi Folclor din România. La finalul seratei culturale dedicate Mărţişorului, organizată de lectorul de Limba română la Universitatea de Ştiinţe din Szeged, unul dintre redactorii emisiunii ,,O voce românească” a realizat un interviu cu organizatorul despre tradiţia Mărţişorului sărbătorită în România, interviu difuzat şi la Radio România Regional, respectiv publicat în săptămânalul ,,Foaia Românească” de la Gyula. În rubrica săptămânală rezervată locurilor şi legendelor din România, difuzată în fiecare zi de marţi, ascultătorii au fost invitaţi la malul mării, în Constanţa, unul dintre cele cele mai vechi orașe atestate de pe teritoriul României. Următoarea săptămână, ascultătorilor le-a fost prezentată legenda orbului care a nimerit Brăila, urmată de legenda oraşului cu acelaşi nume. Legendele peşterilor gorjene Polovragi şi Muierii au constituit subiectul ultimelor două rubrici din luna martie. În Săptămâna Mare a Paştelui catolic, a fost difuzată prima parte a materialului ,,Sărbătoarea Paștelui la Curțile domnești ale domnitorilor români” urmând ca în Săptămâna Mare a Paştelui ortodox să fie difuzată a doua parte a ediţiei speciale dedicate Învierii Domnului.

Dr. Szabó Zsolt, lector de Limba română
Universitatea din Szeged
